ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο σημείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου ως προς την κοινή θέση του Συμβουλίου σχετικά με πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας του Ευρωπαϊκού Κοινοβουλίου και του Συμβουλίου 94/35/ΕΚ για τα γλυκαντικά που προορίζονται να χρησιμοποιηθούν στα τρόφιμα (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

2002/0152 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο σημείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου ως προς την κοινή θέση του Συμβουλίου σχετικά με πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας του Ευρωπαϊκού Κοινοβουλίου και του Συμβουλίου 94/35/ΕΚ για τα γλυκαντικά που προορίζονται να χρησιμοποιηθούν στα τρόφιμα

1. ΕΙΣΑΓΩΓΗ

Το άρθρο 251 παράγραφος 2 τρίτο εδάφιο σημείο γ) της συνθήκης ΕΚ προβλέπει ότι η Επιτροπή γνωμοδοτεί επί των τροπολογιών που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει στη συνέχεια τη γνώμη της επί των 3 τροπολογιών που προτείνει το Κοινοβούλιο.

2. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και το Συμβούλιο (έγγραφο COM(2002)375 τελικό - 2002/0152 COD): // 11 Ιουλίου 2002

Ημερομηνία γνωμοδότησης της Οικονομικής και Κοινωνικής Επιτροπής: // 11 Δεκεμβρίου 2002

Ημερομηνία γνωμοδότησης του Ευρωπαϊκού Κοινοβουλίου, πρώτη ανάγνωση: // 10 Απριλίου 2003

Ημερομηνία διαβίβασης της τροποποιημένης πρότασης: // 16 Μαΐου 2003

Ημερομηνία έγκρισης της κοινής θέσης (ομοφωνία): // 25 Ιουνίου 2003

Ημερομηνία έγκρισης από το Κοινοβούλιο της σύστασης για δεύτερη ανάγνωση: // 22 Οκτωβρίου 2003

3. ΣΚΟΠΟΣ ΤΗΣ ΠΡΟΤΑΣΗΣ

Η πρόταση της Επιτροπής στοχεύει στην προσαρμογή της οδηγίας 94/35/ΕΚ για τα γλυκαντικά που προορίζονται να χρησιμοποιηθούν στα τρόφιμα στις πρόσφατες τεχνικές και επιστημονικές εξελίξεις. Για το σκοπό αυτό προβλέπει:

- Την έγκριση δύο νέων γλυκαντικών ουσιών, της σουκραζόλης και του άλατος ασπαρτάμης - ακετοσουλφάμης, ύστερα από θετικές γνωμοδοτήσεις της επιστημονικής επιτροπής τροφίμων (ΕΕΤ).

- Τη μείωση της πρόσληψης μιας ήδη εγκεκριμένης γλυκαντικής ουσίας, των κυκλαμικών παραγώγων, ύστερα από γνωμοδότηση της ΕΕΤ για μείωση της αποδεκτής ημερήσιας πρόσληψης (ADI) για την ουσία αυτή.

- Την ανάθεση στην Επιτροπή της αρμοδιότητας να αποφασίζει εάν μια ουσία πρέπει να θεωρείται γλυκαντικό υπό την έννοια της οδηγίας.

4. ΓΝΩΜΗ ΤΗΣ ΕΠΙΤΡΟΠΗΣ ΓΙΑ ΤΙΣ ΤΡΟΠΟΛΟΓΙΕΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Η Επιτροπή εγκρίνει όλες τις τροπολογίες του Ευρωπαϊκού Κοινοβουλίου:

* Με την τροπολογία αριθ. 1 απορρίπτεται η διαδικασία της επιτροπολογίας για τη λήψη απόφασης σχετικά με το αν μια ουσία πρέπει να θεωρείται γλυκαντική. Η Επιτροπή θα επιθυμούσε έναν επίσημο μηχανισμό για τη συμπερίληψη ορισμένων ουσιών στο πεδίο εφαρμογής της νομοθεσίας για τα πρόσθετα τροφίμων. Στο πνεύμα όμως συμβιβασμού, η Επιτροπή μπορεί να αποδεχτεί την εν λόγω τροπολογία και θα επαναφέρει το αίτημά της στο πλαίσιο της τροποποίησης του νομοθετικού πλαισίου για τα πρόσθετα τροφίμων.

* Με την τροπολογία αριθ. 2 απαιτείται από την Επιτροπή η υποβολή έκθεσης προόδου για την εκ νέου αξιολόγηση των πρόσθετων γενικά και ιδίως για την εκ νέου αξιολόγηση των δύο νέων γλυκαντικών ουσιών. Παρόμοια τροπολογία έχει ήδη γίνει αποδεκτή στο πλαίσιο τροποποίησης άλλης οδηγίας για τα πρόσθετα τροφίμων. Επομένως, για λόγους συνέπειας, η Επιτροπή εγκρίνει την εν λόγω τροποποίηση.

* Με την τροπολογία αριθ. 3 εισάγεται ο όρος της εξάντλησης των αποθεμάτων προϊόντων που δεν συμμορφώνονται πλέον με την οδηγία. Για το σκοπό αυτό ορίζεται χρονικό όριο 24 μηνών από την έναρξη ισχύος της οδηγίας. Η Επιτροπή μπορεί να αποδεχθεί τον όρο αυτό και χαιρετίζει το γεγονός ότι υπάρχει χρονικός περιορισμός. Ο χρονικός περιορισμός δημιουργεί ασφάλεια δικαίου και διευκολύνει την εφαρμογή.

5. ΣΥΜΠΕΡΑΣΜΑ

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως αναφέρθηκε προηγούμενα.